Arbejdsdagen for sygeplejerske Linnéa Rosendahls begynder i kælderen på Rigshospitalet i København. Her trækker hun i den hvide uniform, sætter diverse kuglepenne fast i brystlommen og fæstner navneskiltet, der er pyntet med farverige klistermærker til uniformen.

Linnèa Rosendahl er sygeplejerske på Rigshospitalets sengeafsnit for børn der skal have foretaget en knoglemarvstransplantation. Men efter knap et år på afdelingen bliver arbejdet for overvældende for den nye sygeplejerske.

- Jeg havde ingen arbejdsglæde tilbage, jeg gruede nærmest for at skulle på arbejde, selvom jeg i bund og grund var glad for at være der. Og jeg blev meget grådlabil, jeg kunne græde nærmest for et godt ord og uden nogen grund.

Linnéa Rosendahl er blot en ud af mange nyudklækkede sygeplejersker, der oplever, at arbejdetsmiljøet bliver for meget.

Jeg havde ingen arbejdsglæde tilbage, jeg gruede nærmest for at skulle på arbejde, selvom jeg i bund og grund var glad for at være der. Linnéa Rosendahl, sygeplejerske

For hver 12. nyuddannede sygeplejerske har været sygemeldt som følge af det psykiske arbejdsmiljø, det viser en medlemsundersøgelse fra Dansk Sygeplejeråd blandt 1120 nyuddannede sygeplejersker.

Om undersøgelsen Dansk Sygeplejeråd Analyse har i perioden 8. til 27. maj 2019 gennemført en elektronisk spørgeskemaundersøgelse blandt Dansk Sygeplejeråds nyuddannede medlemmer. I alt 2.234 medlemmer blev inviteret til undersøgelsen, hvoraf 50 % (1.120) besvarede hele – eller dele af – spørgeskemaet. Ca. en ud af 12 nyuddannede sygeplejersker (8%) har været sygemeldt i kortere eller længere tid på grund af psykiske faktorer i arbejdsmiljøet. Det er den samme andel som i 2017 besvarede samme spørgsmål i en lignende undersøgelse.

Alene med ansvaret

For Linnéa Rosendahl kom den mindre arbejdsglæde og uroen for at gå på arbejde snigende hen over sommeren 2018.

- Vi havde en rigtig hård sommer med nogle dårlige børn, og der var en stor arbejdsbyrde, og udover de 37 timer, jeg arbejdede i tre vagtskifte, så tog jeg også en del ekstra vagter og til sidst, så blev det bare for meget.

Og at arbejdet og ansvaret blev for meget, betød, at Linnéa Rosendahl måtte sygemelde sig fra arbejdet i tre måneder.

Presset arbejdsmiljø

Ifølge Linnéa Rosendahl var det en oplevelse med et meget sygt barn, der gjorde udfaldet.

- Dråben der fik bægeret til at flyde over, var en dag, hvor jeg stod med et rigtig dårligt barn, og faktisk ikke følte mig kompetent til det.

Og det er et problem næstformand Anni Pilgaard fra Dansk Sygeplejeråd genkender.

- Det er et meget stort ansvar at stå alene med syge og svage patienter. Og det kan være ekstra hårdt i en hverdag, som i forvejen har et presset arbejdsmiljø, og det kan vi simpelthen ikke byde helt nyudklækkede sygeplejersker.

Anni Pilgaard mener, at de nyuddannede sygeplejersker får en dårlig start på deres arbejdsliv, fordi der simpelthen er for travlt rund omkring på afdelingerne.

Det kan vi simpelthen ikke byde helt nyudklækkede sygeplejersker Anni Pilgaard, næstformand Dansk Sygeplejeråd